丹元子步天歌 北方七宿
唐·王希明

斗，六星其状似北斗。魁上建星三相对，天弁建上三三九。斗下圆安十四星，虽然名鳖贯索形。天鸡建背双黑星，天籥柄前八黄精，狗国四方鸡下生。天渊十星鳖东边，更有两狗斗魁前。农家丈人狗下眠，天渊十黄狗色玄。牛，六星近在河岸头。头上虽然有两角，腹下从来欠一脚。牛下九黑是天田，田下三三九坎连。牛上直建三河鼓，鼓上三星号织女。左旗右旗各九星，河鼓两畔右边明。更有四黄名天桴，河鼓直下如连珠，罗堰三乌牛东居。渐台四星似口形，辇道渐台在何许，欲得见时近织女。女，四星如箕主嫁娶。十二诸国在下陈，先从越国向东论。东西两周次二秦，雍州南下双雁门。代国向西一晋伸，韩魏各一晋北轮。楚之一国魏西屯，楚城南畔独燕军。燕西一郡是齐邻，齐北两邑平原君。欲知郑在越下存，十六黄星细区分。五个离珠女上星，败瓜珠上瓠瓜生。两个各五瓠瓜明，天津九个弹弓形。两星入午河中横，四个奚仲天津上，七个仲侧扶筐星。虚，上下各一如连珠。命禄危非虚上呈，虚危之下哭泣星。哭泣双双下垒城，天垒团圆十三星。败臼四星城下横，臼西三个离瑜明。危，三星不直旧先知。危上五黑号人星，人畔三五杵臼形。人上七乌号车府，府上天钩九黄晶。钩上五鸦字造父，危下四星号坟墓。墓下四星斜虚梁，十个天钱梁下黄。墓傍两星能盖屋，身著黑衣危下宿。室，两星上有离宫出。绕室三双有六星，下头六个雷电形。垒壁陈次十二星，十二两头大似升。阵下分布羽林军，四十五卒三为群。壁西星多难论，子细历历看区分。三粒黄金名鈇钺，一颗真珠北落门。门东八魁九个子，门西一宿天纲是。电傍两星土功吏，腾蛇室上二十二。壁，两星下头是霹雳。霹雳五星横著行，云雨次之口四方。壁上天厩十圆黄，鈇锧五星羽林傍。